Йоло Кръстев
Щурец

chitanka.info

За мен недей нарежда, мамо,

над неразчупената пита

Прости ми — два живота нямам,

а как в един да се наскитам?

Късмет ме е родил на нива —

да сея в изгревите диря.

В подкова вятъра да свивам

и като луд щурец да свиря.

Недей оплаква младостта ми —

какво ли съм изгубил в нея,

щом пак без обич и без рани

не мога ден да преживея.

Прощавай, че и утре рано

без сърп през нивата ще мина.

Щурец жътвар не става, мамо,

а сватби винаги ще има…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.